text: 600 nye boliger opføres i Horsens
  05 november 2010 kl. 13.12
  Horsens Kommune sætter i de kommende to år formentlig uofficiel danmarksrekord i byggeri af almene boliger.
  Knap 600 boliger til godt en milliard kroner er på tegnebrættet.
  Den kommunale finansiering af almennyttigt byggeri er nedsat fra 14 til syv procent for at sætte gang i byggeriet, og det benytter kommunen sig af.
  Dansk Byggeri har beregnet, at byggeriet vil give 1.600 arbejdspladser. 900 skal opføre bebyggelserne, mens 700 tager sig af transport, byggematerialer og projektering.
  
  Glæder sig
  Borgmester Jan Trøjborg (S) glæder sig over, at Horsens Kommune i løbet af et par år får 600 nye, moderne og energivenlige lejeboliger i forskellige størrelser til forskellige huslejer.
   
  - Det øgede udbud af almene boliger er med til at give et perfekt miks af ejerboliger, private lejeboliger og almene boliger, og derved kan nybyggeriet være med til at sikre fortsat vækst og udvikling, som er en meget vigtig del af kommunens strategi, siger Jan Trøjborg.
  Syv forskellige boligforeninger står bag byggeriet. De er AAB, Beringsgården, Odinsgården, Horsens Andelsboligforening af 1954 og Lejerbo samt Midtjysk Boligforening og Domea.
  